projecte-aina/catalan_government_crawling huggingface dataset:
Un consorci format per les empreses Quantech, Dayco España i el centre de recerca CIMNE (Centre Internacional de Mètodes Numèrics en Enginyeria) de la Universitat Politècnica de Catalunya (UPC) ha desenvolupat una aplicació informàtica que optimitza el procés de fabricació de peces metàl•liques reduint els costos en un 40% i el temps de fabricació fins a un 25%.
Batejat amb el nom de SIMFLOW, el programari s'utilitza per a la fabricació de components metàl·lics d'alta precisió que s'acostumen a usar en els sectors de l'automòbil i l'aeronàutica com a components de llantes, politges o dipòsits de combustible, entre d'altres.
SIMFLOW permet simular numèricament la quantitat de temps i materials necessaris per a la fabricació d'una nova peça i evita que sigui necessari realitzar proves prèvies en maquinària real, la qual cosa implica un estalvi de recursos, temps i consum energètic en el procés de fabricació d'aquest tipus de peces.
Una de les primeres empreses que ha fet ús de l'aplicació ha estat Dayco España, membre del projecte i fabricant de tot tipus de politges per a l'automoció.
En aquest sentit, l'empresa ha corroborat que la precisió numèrica del programari en la fabricació d'una peça metàl·lica és excel·lent, ja que el marge d'error que ha donat aquesta eina és de només 0,4 mm.
Per la seva banda, Quantech s'ha encarregat del desenvolupament i adaptació de SIMFLOW, mentre que el centre de recerca CIMNE ha aportat els seus coneixements especialitzats en el desenvolupament i aplicació dels mètodes numèrics per a problemes d'enginyeria.
El projecte ha disposat del suport d'ACC1Ó, a través del programa Nuclis d'Innovació Tecnològica.
Miscota és un portal de venda en línia d'aliments per a gossos i gats especialitzat a assessorar els propietaris sobre la dieta ideal que necessiten els seus animals.
L'empresa, fundada ara fa poc més de tres mesos per dos antics alumnes de la Universitat Politècnica de Catalunya (UPC), va començar amb un capital inicial de 10.000 euros i actualment ja ha facturat 1 milió d'euros.
El tret diferencial de Miscota respecte a altres iniciatives de venda a través de la xarxa és l'assessorament personalitzat que ofereixen als seus clients.
Els amos de les mascotes tan sols han d'omplir un formulari a través del web que automàticament serà interpretat per un dels professionals de la pàgina i que aconsellarà el client sobre la dieta ideal per al seu animal.
A més, el portal també disposa d'un assessor de dietes en línia que resol els dubtes dels usuaris en temps real i els assessora de franc sobre la salut i la forma de vida dels seus animals.
Una altra novetat que aporta Miscota al món de la venda per internet és l'opció d'autoenviament, una modalitat amb la qual el client pot programar una compra mensual, de manera que cada mes li arribi el menjar del seu animal a casa sense haver de desplaçar-se ni preocupar-se de fer la comanda.
Miscota va néixer a partir de l'empresa Digital Road, una companyia especialitzada en comerç electrònic ( e-commerce ) que Albert Serra i Xiaolei Jin van fundar fa dos anys quan estudiaven enginyeria informàtica a la UPC.
Digital Road es va llançar com a consultora per a empreses de comerç electrònic, però finalment va fracassar.
No obstant això, aquesta primera aventura empresarial va proporcionar als seus joves socis experiència en el sector per emprendre, ara sí, amb èxit, un nou negoci.
Actualment, l'empresa té 15 treballadors i durant els seus tres primers mesos de funcionament va facturar fins a 1 milió d'euros.
De moment, només distribueix els seus productes en el territori espanyol, però es preveu que en breu es faci el llançament del seu portal a diversos països europeus.
En l'actualitat s'intercanvien 300.000 milions de correus electrònics cada dia a tot el món.
No obstant això, moltes vegades no s'accepten com a prova judicial.
Ara, l'empresa catalana SerenaMail, dedicada a la gestió de la seguretat d'aquestes comunicacions a les empreses, ha creat Evidence, un servei gratuït de certificació de correus digitals i documents.
Evidence va sorgir com a resposta al problema d'un creatiu, que va enviar una proposta per a un anunci a una agència i va rebre una negativa per resposta.
Després, en veure reproduïda la seva idea, va tractar de demandar la companyia per violació de la propietat intel·lectual, però va fracassar.
No va poder provar que el PowerPoint enviat per correu electrònic havia estat rebut per la part contrària, que en negava l'existència.
Ara, amb Evidence, el problema quedaria resolt, perquè el servei certifica que aquest missatge i els documents adjunts, en qualsevol format, han estat rebuts.
Per justificar-ne la recepció, Evidence genera un eEvid, un arxiu PDF amb un registre codificat complet del correu i dels seus arxius adjunts, que acredita el contingut del correu electrònic i el seu enviament i lliurament a un tercer.
L'eEvid de SerenaMail es basa en la certificació i el segellament de temps de la Fàbrica Nacional de Moneda i Timbre (FNMT), una entitat que actualment garanteix a Hisenda la integritat de les declaracions de la renda per Internet.
Per poder utilitzar aquest sistema abans cal registrar-se a la pàgina eevid.com.
Després, cada vegada que es vulgui certificar un missatge i els arxius adjunts, s'afegeix a l'adreça del receptor l'afegitó «eevid.com» (per exemple: [EMAIL] ).
El destinatari rep el missatge al cap d'uns 15 segons i l'emissor Evidence torna una confirmació d'enviament, que inclou dos documents en format PDF.
El primer conté una còpia del contingut del missatge enviat.
El segon, el certificat eEvid, és a dir, el document certificat per l'FNMT, que també informa de si el servidor del destinatari ha acceptat el missatge.
Actualment, Evidence permet enviar 50 eEvids a l'any sense cap cost i es preveu que d'aquí a cinc anys un 0,1 % d'un mercat objectiu de 1.500 milions d'usuaris podria arribar a utilitzar aquest servei.
SerenaMail, que va néixer l'any 1999 i que actualment té una cartera de 1.000 clients a l'Estat espanyol, França, Regne Unit i Itàlia, ja ha sol·licitat la patent europea per a aquest sistema.
L'empresa PayTouch, SL, amb seu a Montmeló (Barcelona), ha creat un dispositiu que permet pagar mitjançant les empremtes dactilars.
Es preveu que aquest producte, que s'ha començat a comercialitzar aquest any amb molt d'èxit, sigui un fort competidor de les targetes de crèdit en el futur.
L'enginy consisteix en un terminal biomètric que conté dos sensors per a les empremtes dactilars, un teclat i dues pantalles.
L'usuari ha de registrar prèviament les empremtes de dos dits, preferentment l'índex i el cor, ja que són les més fàcils de col•locar al lector, i aquestes empremtes queden associades al compte bancari al qual es carregaran les compres efectuades.
El sistema és segur, ja que el fet que es registri no només una sinó dues empremtes dactilars redueix enormement el marge d'error.
A més, els sensors de l'aparell reconstrueixen la imatge de l'empremta amb gran precisió i si els dits estan bruts o pintats no representa cap obstacle per fer-ne la lectura correctament.
Aquest dispositiu està adreçat a tot tipus de comerços, com ara restaurants, supermercats o benzineres, i també pot ser útil per als establiments on es fan diversos pagaments en una mateixa jornada, com ara hotels, discoteques o camps de futbol, entre d'altres.
A més, el dispositiu permet aplicar descomptes i altres avantatges per a un determinat establiment i acumular punts per fidelitzar clients.
Com a exemple, l'Ushuaïa Ibiza Beach Hotel s'ha convertit en el primer hotel al món a incorporar el PayTouch com a sistema de pagament entre els seus clients.
L'empresa, formada per una desena de treballadors, va iniciar aquesta experiència empresarial amb una inversió de 100.000 euros aportats pels seus socis fundadors i actualment disposa d'un finançament del Ministeri d'Indústria, Energia i Turisme, a través del Pla Avanza2, dotat amb uns 400.000 euros.
L'empresa Barcelona Music and Audio Technologies (BMAT), empresa derivada del Grup de Recerca en Tecnologia Musical (MTG) de la Universitat Pompeu Fabra, ofereix un programari innovador per gestionar la música digital amb eficàcia.
BMAT s'està donant a conèixer en el sector de la música digital gràcies a una oferta tecnològica única.
L'empresa ha desenvolupat productes que permeten, entre d'altres possibilitats, navegar per grans col·leccions de música de manera eficaç i interactiva; crear llistes de reproducció intel·ligents que s'adapten al gust o l'estat d'ànim de l'usuari; fer cerques dins d'una compilació de cançons; organitzar el llegat musical mundial de manera automàtica i objectiva; ajudar a descobrir noves músiques; reconèixer cançons o sons; recomanar concerts; i, fins i tot, afavorir el contacte de persones amb gustos musicals similars.
Actualment, BMAT es troba en el procés d'integració d'aquesta tecnologia en un conjunt de productes que es vendran a proveïdors i gestors de contingut digital, com ara portals web, operadores de telefonia mòbil, televisió, arxius digitals, fabricants de reproductors MP3 i plataformes de serveis digitals.
S'espera que alguns d'aquests productes sortiran a la venda cap a la meitat d'aquest any i situaran BMAT en una posició atractiva per a la indústria de l'àudio digital.
BMAT és una empresa derivada del Grup de Recerca en Tecnologia Musical (MTG), que és el grup investigador més destacat del món quant a tecnologies del so i de la música.
L'MTG va ser creat l'any 1994 pel Dr, Xavier Serra, que dirigeix aquest grup i també el Departament de Tecnologia de la Universitat Pompeu Fabra.
En els darrers anys, l'MTG ha participat en projectes de recerca d'àmbit europeu, com ara el SIMAC, dedicat a desenvolupar tecnologies per a sistemes de recuperació d'informació en música digital.
Aquesta col·laboració ha afavorit una concentració d'experts en música digital sense precedents per treballar en una tecnologia punta anomenada Essentia.
L'empresa HYDS treballa en el desenvolupament i la comercialització d'aplicacions informàtiques per a la presa de decisions en hidrometeorologia.
Creada fa un any pel Grup de Recerca Aplicada en Hidrometeorologia (GRAHI) de la Universitat Politècnica de Catalunya (UPC), ofereix previsions meteorològiques personalitzades amb antelació i precisió.
HYDS és l'acrònim d'Hydrometeorological Innovative Solutions.
Es tracta d'una empresa derivada ( spin-off ) de caràcter tecnològic amb vocació d'implantació en el sector internacional mediambiental i del cicle de l'aigua, específicament en tecnologies en hidrometeorologia.
El projecte va ser desenvolupat amb el suport del Programa Innova de la UPC, universitat que participa en un 20% de l'empresa.
El mercat potencial d'HYDS el formen els sectors de la previsió meteorològica, la gestió de depuradores, clavegueram i obres civils, i les assegurances.
L'empresa desenvolupa eines informàtiques que serveixen de suport a la presa de decisions i a la gestió d'alertes en el camp de la hidrometeorologia.
Ho fa a partir de l'explotació de les potencialitats dels radars del Servei Meteorològic de la Generalitat, mesurant les dades de pluja amb una resolució d'un quilòmetre quadrat.
HYDS ha iniciat un contracte d'un any amb Clabsa, l'empresa participada per Aigües de Barcelona i l'Ajuntament de Barcelona que gestiona la xarxa de clavegueram de la ciutat.
També té previst el llançament d'un prototip que permetrà informar els constructors de les condicions meteorològiques que afectaran les obres amb una antelació d'entre mitja hora i dues hores.
Davantis, empresa nascuda el 2005 com a empresa derivada (spin-off) del Centre de Visió per Computador (CVC) de la Universitat Autònoma de Barcelona (UAB), ha creat un sistema de videovigilància intel·ligent basat en un programari que té la capacitat de reconèixer i d'interpretar les imatges de vídeo que processa.
"És com tenir un vigilant virtual que mira la imatge tota la estona i és capaç de distingir entre les persones i els vehicles que circulen davant de les càmeres, discernir en quina direcció i sentit ho fan i, fins i tot, determinar quant de temps romanen aturats en un mateix lloc", ha explicat Xavier Miralles, director comercial i soci de Davantis.
Aquestes habilitats permeten al sistema reconèixer si es dóna una situació d'alarma en funció de les instruccions donades per l'usuari.
En cas afirmatiu, activa els dispositius d'emergència o avisa les persones que s'hagi determinat.
Aquestes ordres es configuren de manera senzilla, a través d'un ordinador.
Per a Davantis, l'avantatge d'aquesta tecnologia és la seva capacitat per distingir persones davant altres volums registrats per les càmeres, cosa que pot ajudar a reduir el nombre de falses alarmes que es produeixen en els sistemes convencionals.
En aquest sentit, una de les aplicacions amb més interès és el control de seguretat del perímetre d'un edifici o propietat.
Per aconseguir la màxima fiabilitat del sistema, Davantis dóna prioritat a la qualitat del seu personal i s'ha postulat amb un candidat a la convocatòria del DIUE d'aquest any per contractar doctors en empreses (Beatriu de Pinós).
Davantis també prioritza una relació propera amb els seus clients, contribuint a la formació del personal tècnic i de seguretat.
Enguany l'empresa ha facturat 200.000 euros, prop de vuit vegades més que l'any passat.
L'empresa catalana Scytl ha desenvolupat un programari capaç de garantir la seguretat en votacions electròniques.
Aquesta tecnologia s'està exportant arreu del món i permetrà que, per primera vegada, hi hagi ciutadans nord-americans que puguin votar en les pròximes eleccions presidencials a través d'Internet.
L'empresa també provarà aplicacions innovadores de democràcia electrònica en diversos parlaments europeus.
Scytl va néixer l'any 2001 com una petita empresa derivada d'un equip de recerca en programari criptogràfic de la Universitat Autònoma de Barcelona (UAB) i avui dia ja té oficines a Washington i a Singapur.
Aquest creixement ha estat possible gràcies a l'èxit del seu projecte tecnològic Pnyx, que permet fer a través d'Internet tota mena de votacions, des d'eleccions públiques a consultes ciutadanes, amb el compromís de mantenir les mateixes garanties de seguretat i confidencialitat que les votacions tradicionals mitjançant les urnes.
Entre d'altres particularitats, aquesta tecnologia està protegida davant de possibles manipulacions, ja que fa servir uns sistemes de codificació digital que només permeten obrir els vots als membres de la mesa electoral; ni tan sols l'administrador del programari coneix aquests codis.
A més, garanteix la privacitat de les votacions, perquè l'ordinador de l'elector xifra el vot de manera que es trenca la correlació entre la identitat del votant i l'opció que ha triat.
El sistema també emet un rebut amb un número aleatori amb què, passades les eleccions, l'elector podrà comprovar que el seu vot ha estat comptabilitzat.
Scytl ha desenvolupat projectes arreu del món, com ara a Neuchâtel, un cantó de Suïssa, o l'estat de Victòria, a Austràlia, però actualment el que més crida l'atenció és el que farà possible que els ciutadans del comtat d'Okaloosa, a Florida, que estiguin fora dels Estats Units en les pròximes eleccions presidencials puguin votar-hi electrònicament.
Aquest serà el primer cop que es votarà per Internet en unes eleccions presidencials nord-americanes.
Democràcia electrònica a Europa
Recentment, la Comissió Europea ha adjudicat un contracte a Scytl per desenvolupar el projecte Demos, consistent a provar aplicacions innovadores de democràcia electrònica a diversos parlaments europeus amb vista a millorar la participació ciutadana i combatre l'abstenció electoral.
El projecte té una durada de dos anys, durant els quals es faran diverses proves pilot en col·laboració amb l'empresa tecnològica GFI, la plataforma de participació electrònica Gov2U, la Universitat d'Atenes, el Parlament de Lituània i el Parlament de Catalunya.
El juliol de 2007 Scytl va rebre un ajut FIE per contractar personal investigador predoctoral.
Altamira Information és una empresa catalana que, mitjançant imatges de satèl·lit, proporciona informació sobre moviments en el terreny d'arreu del món amb una exactitud mil·limètrica.
Aquestes dades poden ser útils per a la seguretat ciutadana i la conservació del medi, ja que, entre d'altres aplicacions, permeten fer un seguiment de l'impacte d'un tren d'alta velocitat sobre el terreny o controlar l'estabilitat d'un dic.
Altamira Information va ser fundada l'any 1999 a Barcelona per Alain Arnaud, que abans havia treballat a l'Agència Espacial Europea.
Des de 2002, l'empresa també té una seu a Tolosa de Llenguadoc, França, que ha contribuït al seu creixement interregional i europeu durant els darrers anys fins a consolidar-se com una empresa líder en productes d'informació obtinguts a partir de la tecnologia dels satèl·lits.
Una de les principals consecucions d'Altamira Information és que ha aconseguit traslladar tècniques pròpies de la investigació espacial, que sovint són al servei d'usos polítics i militars, a finalitats més properes a l'interès de la ciutadania.
Això li ha permès trobar un mercat comercial ampli, amb clients d'àmbits tan diversos com són les infraestructures, la construcció, l'energia, les assegurances i les telecomunicacions.
Fonamentalment, l'empresa ofereix mesures d'enfonsament de la superfície, que es poden fer a qualsevol regió del món, tant amb dades del passat (des de 1992), com amb dades actuals que es renoven contínuament.
Així, per exemple, alguns dels treballs han consistit en el monitoratge de la xarxa ferroviària d'alta velocitat a França i Alemanya o en la determinació del moviment sofert pel dic de Nova Orleans abans i després de l'huracà Katrina.
Altamira Information també ha controlat el despreniment de terres, el moviment de glaceres i l'activitat de volcans; ha treballat per a la indústria del gas i el petroli, per tal d'augmentar-ne l'eficiència d'extracció; ha fet mapes de la direcció i la velocitat del vent; i, fins i tot, és capaç de detectar aigües estancades de la mida d'un bassal per prevenir malalties com ara la malària en zones de risc.
En el darrer exercici, l'empresa ha facturat 1,5 milions d'euros, el doble que en l'anterior.
L'empresa barcelonina de tecnologies de la informació Tecsidel, amb una gran experiència en el sector de la gestió del trànsit, ha dissenyat un sistema de peatges electrònics invisibles, basat en el monitoratge de vídeo i el control remot, que substitueix la infraestructura tradicional de barreres, cabines, màquines expenedores de tiquets i personal de suport.
Aquest projecte aviat serà una realitat a Oslo.
Tecsidel ha guanyat un concurs per al subministrament i la instal·lació de dinou peatges al voltant de la capital de Noruega, amb l'objectiu de millorar-hi la circulació.
D'acord amb Patrick Wappenhans, director comercial de la divisió de sistemes de peatge i trànsit de l'empresa, aquest sistema innovador funciona gràcies a un "gran arc" situat sobre de la via que obté la informació necessària del pas dels vehicles i després l'envia a una seu central, on es gestionen els cobraments.
Aquesta no és la primera iniciativa de l'empresa a Noruega, un dels països més avançats del món en la implantació de peatges electrònics.
Des de 2004, Tecsidel està desenvolupant sistemes de peatge al pont de Svinesund, entre Noruega i Suècia, a Eiksund, Imarsund i Brennemoen.
De fet, l'empresa té previst obrir una filial a aquest país al mes de setembre d'enguany, per tal d'assegurar la seva implantació al mercat noruec i expandir el negoci a altres països nòrdics, com Suècia i Finlàndia.
Tecsidel es va fundar el 1979, té una plantilla formada per 374 persones i va facturar 27 milions d'euros el 2007.
Qualsevol botiga pot anunciar els seus productes al mòbil dels clients de l'entorn mitjançant una tecnologia innovadora desenvolupada per Beabloo, una jove empresa barcelonina que el 2008 va ser guardonada amb el premi Esade al millor projecte emprenedor.
L'objectiu és posar en marxa un nou concepte de comerç 2.0, és a dir, interactiu, cridat a revolucionar el màrqueting de proximitat.
La base d'aquesta tecnologia són unes pantalles de plasma instal·lades als comerços que, a més de permetre la inserció de publicitat permanentment actualitzada, interaccionen amb els telèfons mòbils dotats de bluetooth de les persones que es troben en l'entorn.
Així, els clients que ho desitgin poden descarregar-se un programari i rebre informació dels productes d'aquestes botigues, així com consultar mapes per saber on estan situades o respondre a qüestionaris de satisfacció sobre el servei que hi han rebut, entre d'altres aplicacions.
Segons els impulsors de Beabloo, la majoria de persones decideixen les seves compres de manera espontània quan van pel carrer i la retenció de missatges publicitaris en els punts de venda és fins a tres vegades més gran que en altres mitjans tradicionals com ara la televisió.
Per això, confien plenament en l'eficàcia d'aquesta tecnologia i, després d'instal·lar el sistema en diverses botigues dels barris de l'Eixample i de Gràcia de Barcelona, pretenen créixer aviat en altres ciutats.
L'empresa es va constituir el 2008 amb una inversió de 300.000 euros i enguany esperen facturar-ne 600.000.
L'any 2007 dos catalans i una catalana amb esperit emprenedor van fundar Baherumi Digital, dedicada a desenvolupar llibres de text digitals en català i castellà amb materials interactius per a l'alumnat d'ESO.
Durant el seu primer exercici, l'empresa va registrar una facturació de 400.000 euros i enguany preveu multiplicar aquesta xifra per deu i arribar als 4 milions.
Baherumi Digital, amb seu a Barcelona, ha comptat amb una inversió inicial d'1,125 milions d'euros.
Aquestes tres persones emprenedores -Hèctor Ruiz, Carles Barnet i Cristina Míguez-, amb una edat compresa entre els 26 i els 33 anys, han aportat el 25% d'aquesta quantitat i la resta l'ha finançada la firma de capital risc Venturcap.
L'empresa dóna feina a cent persones i espera incorporar-ne cent més abans que acabi l'any.
També té l'objectiu d'internacionalitzar els seus productes, atès que centres educatius de països com ara el Canadà, Veneçuela i Guatemala hi han mostrat interès.
Baherumi Digital ha rebut el premi Emprenedors de Bancaixa.
Olot inaugura un sistema automatitzat de pagament per aparcar a les zones blaves on el telèfon mòbil es converteix en una eina indispensable.
Aquest nou sistema, creat per l'empresa catalana Cellopark, no substitueix els mecanismes de pagament habituals i permet pagar el temps d'estacionament sense necessitat d'apropar-se a un parquímetre.
Per utilitzar aquest servei, les persones usuàries s'hi han de donar d'alta pagant una quota mensual d'1,5 euros i registrant el seu número de telèfon i la matrícula del vehicle.
Un cop fet aquest tràmit, ja es pot aparcar en una zona tarifada i trucar a un telèfon local prefixat per confirmar l'inici de l'estacionament, indicant el temps que es preveu que durarà.
Llavors el sistema comença a facturar minut a minut.
Si es vol retirar el cotxe abans d'hora, cal tornar a trucar i comunicar-ho perquè el comptador es detingui i es pagui el temps exacte d'estacionament.
A més, quan el temps d'estacionament és a punt d'acabar-se, hi ha la possibilitat de rebre avisos a través d'un missatge de text i és permès renovar-lo mitjançant una altra trucada.
Aquest nou sistema ja s'ha inaugurat a Olot (la Garrotxa), i es preveu que s'implantarà en altres ciutats catalanes i de l'Estat espanyol durant el pròxim any.